作者：吴泳
词牌/韵律：贺新郎

paragraphs: 一片湖光净。
被游人、撑船刺破，宝菱花镜。
和靖不来东坡去，欠了骚人逸韵。
但翠葆、玉钗横鬓。
碧藕花中人家住，恨幽香、可爱不可近。
沙鹭起，晚风进。
功名得手真奇隽。
黯离怀、长堤翠柳，系愁难尽。
世上浮荣一时好，人品百年论定。
且牢守、文章密印。
秘馆词人能度曲，更不消、檀板标苏姓。
凌浩渺，纳光景。